เงินบาทแข็งค่าช่วงท้าย ขณะตลาดรอผลประชุมเฟดพรุ่งนี้
ค่าเงินบาทปิดตลาดเย็นนี้ (15 ธ.ค.) ที่ระดับ 35.97 บาท/ดอลลาร์ ปรับตัวแข็งค่าจากเปิดตลาดเช้านี้ที่ระดับ 36.08/10 บาท/ดอลลาร์ เคลื่อนไหวในทิศทางเดียวกับภูมิภาค โดยระหว่างวันเงินบาทเคลื่อนไหวระหว่าง 35.97-36.12 บาท/ดอลลาร์
15 ธ.ค. 2558

นักบริหารเงินเปิดเผยถึงค่าเงินบาทปิดตลาดเย็นนี้ (15 ธ.ค.) ที่ระดับ 35.97 บาท/ดอลลาร์ ปรับตัวแข็งค่าจากเปิดตลาดเช้านี้ที่ระดับ 36.08/10 บาท/ดอลลาร์ เคลื่อนไหวในทิศทางเดียวกับภูมิภาค โดยระหว่างวันเงินบาทเคลื่อนไหวระหว่าง 35.97-36.12 บาท/ดอลลาร์
ขณะที่นักลงทุนรอดูผลการประชุมคณะกรรมการกำหนดนโยบายการเงินของธนาคารกลางสหรัฐฯ (FOMC) ในวันที่ 15-16 ธ.ค.นี้ ซึ่งคาดการณ์ว่า FOMC จะมีการปรับขึ้นอัตราดอกเบี้ยนโยบาย
“ช่วงท้ายตลาดเงินบาทกลับมาแข็งค่าตามภูมิภาค หลังราคาน้ำมันปรับตัวสูงขึ้น ทำให้ตลาดกลับมาลงทุนในสินทรัพย์เสี่ยงในช่วงสั้นๆ ส่วนพรุ่งนี้น่าจะแกว่งตัวในกรอบแคบๆ ไม่เกิน 15 สตางค์ รอดูผล FOMC ด้านกนง.ไม่น่าจะมีผลเพราะน่าจะคงอัตราดอกเบี้ยไว้เท่าเดิม” นักบริหารเงินกล่าว
ขณะที่คาดว่าวันพรุ่งนี้เงินบาทจะเคลื่อนไหวอยู่ในกรอบ 35.90-36.05 บาท/ดอลลาร์